สภาพอากาศตลอดสัปดาห์นี้ ประเทศไทยตอนบนอุณหภูมิเริ่มลดลงและมีอากาศหนาวเย็นส่วนภาคใต้ยังคงมีฝนตกหนักต่อเนื่อง
นายสมควร ต้นจาน ผู้อำนวยการส่วนพยากรณ์อากาศกลาง กองพยากรณ์อากาศ  กรมอุตุนิยมวิทยา เปิดเผยถึงลักษณะอากาศของประเทศไทยในช่วงสัปดาห์นี้ว่า ตั้งแต่วันนี้ (8 พ.ย.64) - วันพรุ่งนี้ (9 พ.ย.64) มวลอากาศเย็นจากประเทศจีนจะแผ่ลงมาปกคลุมที่ภาคตะวันออกเฉียงเหนือตอนบน ตามด้วยภาคเหนือ ภาคกลางและภาคตะวันออกทำให้วันนี้-14 พ.ย.นี้ หลายพื้นที่อุณหภูมิจะลดลง โดยภาคตะวันออกเฉียงเหนือ อุณหภูมิลดลง 3-5 องศาเซลเซียส อุณหภูมิต่ำสุดในช่วงเช้า 17-18 องศาเซลเซียส โดยเฉพาะจังหวัดหนองคาย บึงกาฬ  สกลนคร และนครพนม ส่วนภาคเหนือ ภาคกลางและภาคตะวันออก อุณหภูมิต่ำสุดในช่วงเช้าบางพื้นที่ 21-22 องศาเซลเซียส ขอให้ประชาชนรักษาสุขภาพเนื่องจากสภาพอากาศแปรปรวน ขณะเดียวกัน วันนี้หลายพื้นที่ยังคงมีฝนตกบางแห่ง โดยภาคเหนือ ภาคกลาง ภาคตะวันออก และภาคตะวันออกเฉียงเหนือ ปริมาณฝนร้อยละ 20-30 ของพื้นที่ ส่วนภาคใต้ วันที่ 9-15 พ.ย.นี้ ยังคงมีฝนตกต่อเนื่องและมีฝนตกหนักบางแห่ง ปริมาณฝนร้อยละ  40-60 ของพื้นที่ เนื่องจากได้รับอิทธิพลจากลมมรสุมตะวันออกเฉียงเหนือที่มีกำลังแรงขึ้น ขอให้ประชาชนเฝ้าระวังฝนตกหนักสะสม อาจทำให้เกิดน้ำท่วมฉับพลันน้ำป่าไหลหลากประชาชนสามารถติดตามสภาพอากาศได้ที่เว็บไซต์ www.tmd.go.th หรือโทรสายด่วน 1182 ได้ตลอด 24 ชั่วโมง